
Talajlakó fitonematoda populáció vizsgálata egy alföldi arid területen

A szabadon élő fonálférgek a talaj mikrofaunájának egyik legfontosabb csoportját alkotják. Ennek a bevezető kutatásnak célja a talajban élő fonálféreg fauna, különösen a fitonematoda állomány egyes kulcsfajainak, időjárási változásokra és területhasználati eltérésekre adott reakcióinak vizsgálata és felmérése egy alföldi kistérségben, különböző mikroklímájú és természetességi állapotú területeken egy felhagyott zártkerti-, egy kiskerti ültetvényen és egy ártéri mintaterületen, különös figyelmet fordítva a fontos kártevőket is magába foglaló Xiphinema genus populációinak nyomon követésére. A vizsgálat során a fonálféreg egyedeket a talajból a módosított Cobb –féle szitaszűrős módszerrel nyertem ki, majd az így kapott mintákat mikroszkóp alatt vizsgáltam.
Ez a bevezető kutatás még csak az első lépés annak érdekében, hogy hiánypótló adatokat írjunk le a természetes, természetközeli és a művelés alól kivett, elvadult területek szabadon élő növénykárosító fonálféreg faunájáról. A vizsgálat során a Xiphinema genus fajai közül csak az európai tűfonálférget (Xiphinema vuittnezi) lehetett megtalálni a talajban.
A vizsgálat eredményei alapján mind a teljes fonálféreg abundanciát, mind pedig a Xiphinema populációk változásait is a mintavételi alkalom és a terület, valamint ezek együttes hatása befolyásolta szignifikánsan (p<0,001). A fonálféreg fauna elsősorban a talajnedvesség továbbá hőmérséklet változásaira bizonyult érzékenynek (p<0,05).
A Xiphinema vuittenezi faj viszonylag ellenállóbbnak bizonyult a környezeti tényezők változásaira. A területeken megtalált populációk létszámváltozásaira évszakos fluktuáció volt jellemző. A teljes mintavételi időszak során a hűvös mikroklímájú vizsgálati területen a melegebb időszakok, míg a hőmérsékleti hatásoknak jobban kitett mintaterületen az enyhébb hőmérsékletű periódusok felelnek meg jobban a faj környezeti igényeinek.
Mind a teljes fonálféreg abundancia, mind a X. vuittenezi populációk vizsgálata esetén a mérhető különbségek mértéke csökkent a nyugalmi időszak alatt, ez arra utal, hogy a növényzet képes a populációra ható környezeti hatásokat mérsékelni. Mivel jelenleg nincs elég szakirodalmi-adat, az eredmények gyűjtése különösen fontos, ugyanakkor a trendek meghatározása és hosszú távú következtetések levonása nehéz és további vizsgálatokat és adatokat igényel.



